[pic] | COMISIA COMUNITĂŢILOR EUROPENE |

Bruxelles, 13.2.2008

COM(2008) 72 final

COMUNICARE A COMISIEI CĂTRE CONSILIU, CĂTRE PARLAMENTUL EUROPEAN, CĂTRE COMITETUL ECONOMIC ŞI SOCIAL EUROPEAN ŞI CĂTRE COMITETUL REGIUNILOR

Strategia politică anuală pentru 2009

CUPRINS

1. Progresele Europei 3

2. Partea I - AcŢiuni prioritare în 2009: CetăŢenii pe primul plan 4

2.1. Creştere şi locuri de muncă 4

2.2. Schimbările climatice şi o Europă durabilă 5

2.3. Transformarea politicii comune de imigraţie în realitate 5

2.4. Cetăţenii pe primul plan 6

2.5. Europa ca partener mondial 6

2.6. O mai bună reglementare – Atingerea rezultatelor promise şi schimbarea culturii de legiferare 8

2.7. Comunicarea privind Europa 8

3. Partea II - Cadrul general al resurselor umane Şi financiare pentru 2009 9

3.1. Resurse umane 9

3.1.2. Alocarea personalului pentru priorităţile politice 9

3.1.3. Îmbunătăţirea cooperării interinstituţionale 10

3.2. Modificări ale alocării resurselor financiare 10

3.2.1. Competitivitate pentru creştere şi locuri de muncă (rubrica 1a) 10

3.2.2. Coeziune pentru creştere şi locuri de muncă (rubrica 1b) 10

3.2.3. Conservarea şi gestionarea resurselor naturale (rubrica 2) 11

3.2.4. Libertate, securitate şi justiţie (rubrica 3a) 11

3.2.5. Cetăţenie (rubrica 3b) 11

3.2.6. UE ca partener mondial (rubrica 4) 11

3.2.7. Rezumatul modificărilor pe rubrici din cadrul financiar 14

ANEXĂ - Acţiuni-cheie pentru 2009 15

COMUNICAREA COMISIEI

STRATEGIA POLITICă ANUALă PENTRU 2009

1. Progresele Europei

Anul 2009 va fi unul important pentru Uniunea Europeană. El va însemna un nou Parlament European şi o nouă Comisie Europeană. În măsura încheierii proceselor de ratificare la nivel naţional, 2009 ar trebui să fie şi anul intrării în vigoare a Tratatului de la Lisabona. Pe baza instituirii unui cadru instituţional stabil, Uniunea se va putea concentra pe confruntarea provocărilor concrete aflate în calea sa, cum ar fi promovarea creşterii economice şi a locurilor de muncă durabile în era globalizării, precum şi stimularea tranziţiei Europei către o economie care produce emisii reduse şi care îşi utilizează eficient resursele.

Această strategie politică anuală prezintă priorităţile pentru ultimul an al mandatului Comisiei actuale. Obiectivele strategice definite de Comisie la începutul mandatului său, şi anume promovarea prosperităţii, solidarităţii, libertăţii şi securităţii, precum şi consolidarea rolului internaţional al Europei, constituie în continuare reperele centrale ale activităţii Comisiei. De la începutul mandatului său, Comisia a adoptat iniţiative majore pentru îndeplinirea acestor rezultate, pentru realizarea agendei Uniunii Europene şi pentru confirmarea rolului UE în contextul actual al globalizării.

Având în vedere schimbările instituţionale care vor avea loc în 2009, Comisia îşi va prezenta majoritatea iniţiativelor legislative importante şi restante în 2008[1]. În 2009, Comisia va colabora strâns cu Consiliul şi cu Parlamentul pentru a ajunge la un acord cu privire la cele mai importante propuneri în curs. Eforturile sale se vor concentra pe asigurarea punerii în aplicare corecte a acquis -ului conform noii abordări convenite în septembrie 2007[2]. De asemenea, ea va asigura că programele financiare convenite în perioada 2007-2013 sunt gestionate în mod eficace şi eficient şi că programele financiare privind perioada 2000-2006 sunt încheiate în mod corespunzător, în deplină conformitate cu principiile bunei gestiuni financiare.

Comisia va privi şi spre viitor, punând bazele necesare pentru anii următori. Intrarea în vigoare a Tratatului de la Lisabona ar însemna, pentru Comisie, necesitatea de a prezenta mai multe propuneri specifice pentru punerea în aplicare integrală a dispoziţiilor tratatului, precum şi oferirea unor noi posibilităţi şi avantaje pentru cetăţenii Uniunii. Munca depusă pentru revizuirea bugetului, precum şi consultarea publică ce se desfăşoară în prezent, sunt menite să creeze condiţiile necesare pregătirii următorului cadru financiar, care va fi propus de noua Comisie. Comisia va prezenta foaia de parcurs care va stabili domeniile de înaltă prioritate pentru etapa următoare a strategiei de dezvoltare durabilă.

Comisia s-a angajat să menţină stabilitatea efectivelor sale de personal, fără solicitări de posturi noi în perioada 2009-2013, de îndată ce se va încheia ultima acţiune de completare a posturilor necesare în contextul aderării Bulgariei şi României[3]. Toate celelalte solicitări de personal vor trebui satisfăcute prin redistribuire internă.

2. Partea I - Ac Ţ IUNI PRIORITARE ÎN 2009: CETă Ţ ENII PE PRIMUL PLAN

2.1. Creştere şi locuri de muncă

Promovarea reformei economice şi sociale durabile în Europa în cadrul Strategiei de la Lisabona reînnoite pentru creştere şi locuri de muncă va continua să constituie un element central al agendei politice a Comisiei. Efectele tulburărilor financiare mondiale asupra economiei reale şi creşterea preţului materiilor prime vor necesita, din partea UE, o aprofundare a reformelor structurale ale acesteia, atât la nivelul UE cât şi la nivel naţional. Înlăturarea sarcinilor administrative care nu sunt necesare şi care sunt împovărătoare pentru întreprinderi va fi urmărită în mod viguros. Punerea în aplicare a noilor programe de coeziune ale UE va asigura o sursă majoră de investiţii la nivel regional pentru punerea în aplicare a Strategiei de la Lisabona. Va fi amplificată şi contribuţia partenerilor sociali din UE la agenda de la Lisabona.

Comisia va continua aplicarea strategiei sale de amploare privind inovarea. Acest lucru necesită o dezvoltare a spaţiului european de cercetare (SEC). Activităţile din domeniul sprijinirii IMM-urilor vor avea la bază viitorul act normativ privind întreprinderile mici şi se vor concentra pe valorificarea potenţialului industriilor creative. Construirea unei Europe a cunoaşterii va include măsuri practice, precum sprijinirea Institutului European pentru Inovare şi Tehnologie (IET) în primul său an de funcţionare deplină şi îmbunătăţirea dialogului între universităţi şi întreprinderi.

Raportul Comisiei privind realizările şi provocările viitoare ale Uniunii economice şi monetare (UEM), care va fi prezentat în mai 2008, va indica măsurile viitoare care vor trebui adoptate pentru a pregăti UEM pentru următorii 10 ani.

Una dintre principalele acţiuni care vor urma reexaminării din 2007 a pieţei unice va fi o iniţiativă privind parteneriate comune între Comisie şi statele membre în vederea aplicării legislaţiei din domeniul pieţei unice, care va clarifica rolurile respective ale Comisiei şi ale statelor membre şi responsabilităţile comune ale acestora pentru buna funcţionare a pieţei unice. Mai multe directive din cadrul noii abordări vor fi modificate pentru a moderniza piaţa unică a mărfurilor, fiind astfel aliniate cu noul cadru legislativ. Vor fi adoptate măsuri în domeniul serviciilor financiare, cu un accent deosebit pe serviciile financiare cu amănuntul. Comisia se va angaja activ în contracararea turbulenţelor financiare mondiale, care vor necesita ajustări pe termen lung ale mediului de reglementare şi de supraveghere a serviciilor financiare.

Pentru a valorifica potenţialul întreprinderilor, acţiunea comunitară va fi intensificată în domeniul concurenţei, în special prin anchete sectoriale, punerea în aplicare mai riguroasă a normelor antitrust şi privind ajutorul de stat în sectoarele esenţiale pentru succesul Strategiei de la Lisabona (cum ar fi industriile de reţea, serviciile financiare şi TIC).

Comisia va dezvolta în continuare politica energetică pentru Europa printr-o analiză strategică actualizată a politicii energetice, astfel cum a fost mandatată de către Consiliul European din martie 2007, ceea ce va duce la un nou plan de acţiune privind energia pentru anii 2010-2014. Alte acţiuni vor include punerea în aplicare a noii legislaţii privind piaţa internă a energiei, dezvoltarea în continuare a observatorului pieţei energiei şi o mai mare siguranţă a aprovizionării cu energie.

În transporturi, reuşita proiectului Galileo, care va fi acum gestionat de Comisie, va constitui una dintre priorităţile esenţiale. Vor continua eforturile de ecologizare a sectorului transporturilor şi de dezvoltare reuşită a unor sisteme de gestionare a traficului. Inspecţiile vor fi intensificate în vederea creşterii gradului de siguranţă al sectoarelor transporturilor şi energiei. De asemenea, Comisia va pune bazele politicii viitoare a transporturilor prin prezentarea unei evaluări detaliate a rezultatelor atinse şi a perspectivelor pe termen lung.

2.2. Schimbările climatice şi o Europă durabilă

În 2007, Conferinţa de la Bali privind schimbările climatice a stabilit o foaie de parcurs pentru negocierea şi încheierea unui acord la nivel mondial pentru perioada de după 2012, având ca termen limită sfârşitul anului 2009. Procesul de negocieri întreprins de ONU se va intensifica în mod semnificativ şi va fi completat de discuţii cu cei mai importanţi parteneri internaţionali. UE va continua să adopte o poziţie de lider în aceste negocieri internaţionale şi va reflecta în mod corespunzător acest lucru prin măsuri concrete adoptate în cadrul european. Astfel, aducerea în faza de punere în aplicare a pachetului privind energia şi schimbările climatice va constitui o prioritate. Aceasta va include punerea în aplicare a sistemului revizuit de comercializare a emisiilor, adoptarea noii legislaţii privind energia regenerabilă, punerea în aplicare a planului de acţiune privind eficienţa energetică şi elaborarea unor tehnologii cu emisii reduse de carbon. Eforturile privind modalităţile de sprijinire a adaptării la efectele schimbărilor climatice vor fi continuate pentru a pregăti Europa să facă faţă schimbărilor într-o mare diversitate de domenii de politică şi pentru a ajuta partenerii internaţionali – în special ţările în curs de dezvoltare – să atingă obiectivele convenite la nivel internaţional.

Comisia va continua eforturile întreprinse în 2008 pentru promovarea consumului durabil şi a unei politici industriale durabile în Europa. Eforturile de stopare a distrugerii biodiversităţii se vor intensifica după raportul 2008 privind planul de acţiune UE privind biodiversitatea şi după reuniunea de la Bonn a Convenţiei ONU privind diversitatea biologică. Punerea în aplicare şi respectarea dreptului comunitar în domeniul mediului vor continua să fie urmărite cu atenţie în 2009.

În 2009, Comisia va urmări dezvoltarea noii politici maritime integrate şi va prezenta o propunere privind reforma organizării comune a pieţei în sectorul produselor pescăreşti şi de acvacultură. De asemenea, ea estimează că va pune în aplicare rezultatele acordului privind „evaluarea stării de sănătate” a politicii agricole comune. Eforturile privind calitatea produselor agricole vor continua, pe baza rezultatelor cărţii verzi 2008. La solicitarea Consiliului European, Comisia va prezenta o strategie pentru regiunea mării Baltice.

2.3. Transformarea politicii comune de imigraţie în realitate

Elaborarea unei politici comune de imigraţie rămâne o prioritate fundamentală pentru a putea face faţă provocărilor şi pentru a putea fructifica oportunităţile oferite de migraţie în era globalizării. În continuarea Comunicării privind imigrarea care va fi prezentată în 2008, Comisia îşi va pune în practică angajamentul de a integra imigrarea în politicile sale mai ample de creştere, competitivitate şi incluziune socială. 2009 va fi primul an deplin de funcţionare a reţelei europene de migraţie, care reuneşte punctele naţionale de contact.

Comisia va elabora în continuare un sistem de gestionare integrată a frontierelor şi o politică comună în domeniul vizelor, depunând eforturi pentru realizarea sistemului european comun de azil până în 2010. În paralel, Comisia va continua procesul de corelare a politicii UE în domeniul migraţiei cu agenda externă, inclusiv dezvoltarea şi schimburile comerciale.

2.4. Cetăţenii pe primul plan

Comisia are convingerea că UE trebuie să-şi concentreze în continuare atenţia pe adoptarea unor politici care să prezinte un interes nemijlocit pentru cetăţeni. Vor fi lansate iniţiative care să simplifice viaţa cetăţenilor atunci când îşi exercită dreptul de liberă circulaţie în interiorul Uniunii sau atunci când călătoresc în ţări din afara UE. Eforturile în vederea creării unui spaţiu comun al justiţiei vor continua, în special prin asigurarea recunoaşterii reciproce a hotărârilor judecătoreşti în UE şi prin îmbunătăţirea accesului la justiţie al cetăţenilor UE.

UE ar trebui să continue eforturile de asigurare a securităţii cetăţenilor săi. În 2009 va fi acordată o atenţie deosebită combaterii riscului unor atacuri teroriste precum cele de natură chimică, biologică, nucleară şi radiologică. Comisia va face propuneri pentru ameliorarea eficacităţii protecţiei civile, în special sub forma unor măsuri consecutive Comunicării privind prevenirea, planificată pentru 2008.

În domeniul sănătăţii publice, vor fi prezentate mai multe iniţiative în contextul punerii în aplicare a strategiei UE privind sănătatea, adoptată în 2007. De asemenea, siguranţa pacienţilor va fi avută în vedere printr-o propunere privind aparatele medicale. Siguranţa alimentară, sănătatea şi bunăstarea animalelor vor constitui obiectul unor noi propuneri, iar activităţile de monitorizare vor fi intensificate pentru a asigura respectarea normelor existente în aceste domenii. Regulile de siguranţă pentru produsele de consum vor fi, de asemenea, aplicate mai riguros. În ceea ce priveşte legislaţia din domeniul produselor chimice, reuşita politicii va fi determinată de primii ani de punere în aplicare a regulamentul REACH (înregistrarea, evaluarea şi autorizarea produselor chimice).

Agenda socială revizuită vizează perspective mai bune şi noi oportunităţi pentru cetăţenii Uniunii Europene. Ea preconizează instituirea unor măsuri active de piaţă a muncii care să ofere flexicuritate, ajutând oamenii să îşi dezvolte competenţele şi capacitatea de a găsi un nou loc de muncă, ştiind totodată că beneficiază de o plasă de siguranţă. În 2009 va fi acordată o atenţie deosebită tinerilor şi mobilităţii transfrontaliere a acestora. Programele UE privind tinerii şi educaţia vor ajuta oamenii să fie mai bine pregătiţi să profite de diferitele oportunităţi, de-a lungul întregii vieţi.

Normele stabilite în domenii precum sănătatea şi siguranţa la locul de muncă, egalitatea între femei şi bărbaţi, libera circulaţie a persoanelor şi lupta împotriva discriminării trebuie să fie aplicate eficient, evaluate şi, după caz, actualizate. Comisia s-a angajat să elaboreze abordări noi în domeniul gestionării schimbării şi cu privire la aspecte precum incluziunea.

2.5. Europa ca partener mondial

Intrarea în vigoare a Tratatului de la Lisabona va amplifica în mod semnificativ profilul extern al Uniunii. Comisia va depune eforturile corespunzătoare pentru a traduce, în mod eficient, acest nou cadru în acţiuni, inclusiv prin pregătirile de instituire a Serviciului european pentru acţiune externă. Securitatea energetică, schimbările climatice şi migraţia vor rămâne teme de referinţă importante ale politicii externe şi vor ajuta la consolidarea angajamentului UE faţă de un multilateralism eficace. Tulburările financiare actuale necesită măsuri coordonate din partea UE, inclusiv o prezenţă mai puternică a Comisiei în cadrul instituţiilor financiare internaţionale.

Comisia va continua să pună în aplicare consensul reînnoit privind extinderea. Negocierile de aderare cu Croaţia vor intra într-un stadiu decisiv, iar progresul negocierilor de aderare cu Turcia va continua, în funcţie de ritmul reformelor şi de progresele realizate în îndeplinirea condiţiilor necesare. Evoluţia Balcanilor de Vest pe calea unei viitoare aderări, în contextul procesului de stabilizare şi asociere, va cunoaşte o accelerare în condiţiile în care cerinţele stabilite sunt îndeplinite şi reformele necesare sunt realizate de ţările în cauză. Comisia va avea un rol major în sprijinirea punerii în aplicare a viitorului statut al Kosovo, în special prin utilizarea unor instrumente comunitare în sprijinul viitoarei misiuni civile internaţionale şi a misiunii PESA privind statul de drept, precum şi prin coordonarea globală a sprijinului pentru procesul de reformă din Kosovo.

Politica europeană de vecinătate (PEV) se va concentra pe punerea în aplicare integrală a celor 12 planuri de acţiune ale PEV. Ar trebui să fie posibilă încheierea negocierilor unui nou acord consolidat cu Ucraina în 2009. Se estimează că vor fi negociate noi dispoziţii contractuale cu Libia şi Republica Moldova. Nevoia unui angajament suplimentar în raporturile cu Rusia, precum şi a încheierii unui acord consolidat constituie, în continuare, o prioritate importantă. În sfârşit, evoluţiile generate de Conferinţa de la Annapolis ar putea duce la schimbări pozitive în Orientul Mijlociu. Comisia îşi va îndeplini misiunea în cadrul Cvartetului şi va continua să aloce suficiente resurse acestei regiuni.

Va continua intensificarea eforturilor de dezvoltare a unor legături politice şi economice mai strânse cu partenerii din întreaga lume. 2009 va oferi oportunităţi importante de consolidare pe mai departe a relaţiilor cu Statele Unite şi cu alţi parteneri industrializaţi importanţi. De asemenea, se va adânci cooperarea cu ţările ASEAN, China şi India. În cadrul parteneriatului său strategic cu America Latină, UE va urmări continuarea şi, eventual, încheierea negocierilor acordurilor de asociere cu Comunitatea Andină, America Centrală şi Mercosur.

Contribuţia UE la promovarea securităţii şi stabilităţii internaţionale va creşte în mod semnificativ. Misiunea privind statul de drept în Kosovo va fi fundamentală pentru asigurarea stabilităţii Kosovo şi a dezvoltării pe termen lung a acestuia. Misiunea de poliţie PESA în Afganistan ar trebui să fie deplin funcţională şi să aibă efecte reale asupra securităţii ţării. Cooperarea va fi intensificată pentru a crea condiţiile necesare pentru o dezvoltare durabilă. În termeni mai generali, Comisia va continua să îşi amelioreze gradul de pregătire şi capacitatea de a interveni în crizele care afectează ţări terţe.

Comisia va pune în aplicare cele opt parteneriate tematice operaţionale din Strategia comună Africa-UE şi va ajuta ţările din Africa, zona Caraibelor şi Pacific (ACP) să se integreze mai bine în economia mondială. Comisia va îndeplini un plan de acţiune bazat pe Consensul european privind ajutorul umanitar, în vederea consolidării capacităţii sale de reacţie la crizele şi provocările umanitare.

Runda de dezvoltare Doha rămâne o prioritate de vârf, iar ajungerea la un acord în 2008 ar însemna că punerea în aplicare a acestuia va deveni un obiectiv major pentru 2009. În acelaşi timp, negocierile privind o nouă generaţie de acorduri bilaterale de liber schimb vor continua. Comisia va realiza progrese şi cu privire la celelalte elemente ale agendei sale „Europa globală” şi va continua să urmărească un acces mai bun pe piaţă, o mai bună protecţie a proprietăţii intelectuale şi relaţii comerciale echilibrate cu parteneri precum China.

2.6. O mai bună reglementare – Atingerea rezultatelor promise şi schimbarea culturii de legiferare

Până la sfârşitul anului 2009, Comisia va analiza acquis -ul, îşi va prezenta programul continuu de simplificare şi va iniţia proiectul de codificare, cu rezultate concrete asupra competitivităţii şi creşterii.

Comisia intenţionează să prezinte un număr important de propuneri în 2009 care să vizeze reducerea sarcinilor administrative. Aceste propuneri nu vor schimba obiectivele politicilor sau nivelul de ambiţie reflectat de textele existente. Se poate estima, aşadar, că vor fi adoptate rapid. În acelaşi timp, punerea în aplicare a programului de acţiune pentru reducerea sarcinii administrative va fi revizuită şi vor fi evaluate progresele realizate în atingerea obiectivului de reducere de 25% până în 2012.

Mai buna legiferare constituie, la rândul ei, un element esenţial al reacţiei UE la globalizare. Adoptând o poziţie dominantă în cadrul eforturilor de ameliorare a cadrului de legiferare şi elaborând norme exigente în domenii precum sănătatea, siguranţa şi protecţia mediului, UE poate contribui la modelarea reglementărilor mondiale. UE va continua discuţiile cu principalii săi parteneri în domeniul cooperării legislative, convergenţei normelor şi echivalenţei regulilor.

Avantajele depline oferite de programul „o mai bună legiferare” vor fi fructificate numai în condiţiile unei cooperări reuşite cu celelalte instituţii şi cu statele membre. În 2009 vor fi evaluate progresele realizate în adoptarea unei abordări mai eficace faţă de transpunerea şi aplicarea legislaţiei UE. În ce priveşte iniţiativele de simplificare, efectele acestora vor fi realizate numai după adoptarea propunerilor de către instituţiile europene şi aplicarea acestora în statele membre. Acest lucru necesită un parteneriat, o cooperare pentru adoptarea rapidă a propunerilor, precum şi eforturi comune cu statele membre pentru atingerea rezultatelor comune de politică.

2.7. Comunicarea privind Europa

2009 va fi un an deosebit de important pentru comunicarea privind Europa. Începutul anului ar trebui să fie marcat de intrarea în vigoare a Tratatului de la Lisabona, care va implica schimbări instituţionale importante şi va contribui la pregătirea cadrului pentru alegerile Parlamentului European. Priorităţile de comunicare vor reflecta priorităţile politice stabilite în strategia politică anuală şi se vor concentra pe domenii care prezintă un interes direct pentru cetăţenii UE. Cercetări recente arată că există o convergenţă generală a opiniilor cetăţenilor despre priorităţile UE: dezvoltare economică şi socială care să ducă la o mai bună calitate a vieţii, protecţia mediului (legată frecvent de politica energetică), securitate, migraţie, educaţie şi combaterea terorismului. Prin activităţile realizate cu privire la aceste priorităţi, Comisia va urmări să îşi fructifice eforturile în parteneriat cu celelalte instituţii europene şi cu statele membre pentru a contribui la iniţierea unei dezbateri animate despre politicile europene, atât în perioada premergătoare alegerilor europene, cât şi în perioada următoare acestora.

Astfel, Comisia va propune următoarele priorităţi de comunicare:

Titlu | Scurtă descriere |

Tratatul de la Lisabona: obţinerea de rezultate | Guvernanţă şi politici mai bune, în principal cu privire la rolul UE în lume şi în domeniul justiţiei, libertăţii şi securităţii O campanie de sensibilizare a publicului cu privire la dimensiunea socială a Cartei drepturilor fundamentale |

Reforma bugetului pentru o Europă în schimbare | O revizuire a bugetului UE care acoperă toate aspectele cheltuielilor şi resurselor UE |

Creştere şi locuri de muncă | De prezentat în contextul preocupărilor cetăţenilor, inclusiv anul european pentru creativitate şi inovare |

Energia şi schimbările climatice | De comunicat pe baza primelor rezultate realizate în 2007 şi 2008. |

3. Partea II - Cadrul general al resurselor umane Ş I FINANCIARE PENTRU 2009

3.1. Resurse umane

Un exerciţiu de „examinare”[4] efectuat în prima parte a anului 2007 a confirmat necesitatea încheierii perioadei de acordare a unor noi posturi legate de aderarea Bulgariei şi a României (EU-2), cu o ultimă tranşă de 250 posturi noi în 2009. De îndată după încheierea acestui proces, Comisia s-a angajat să satisfacă toate solicitările ulterioare de personal, până în 2013, prin redistribuire internă.

3.1.2. Alocarea personalului pentru priorităţile politice

Comisia estimează că va primi 250 de posturi noi, legate de extindere, în 2009. Ea va genera 600 de posturi suplimentare prin redistribuire internă, punând la dispoziţie un număr total de 850 de posturi care să acopere necesităţile prioritare. Acestea vor fi alocate pentru a sprijini priorităţile stabilite în prezenta strategie politică anuală, precum Strategia de la Lisabona pentru creştere şi locuri de muncă, punerea în aplicare a acquis -ului, schimbările climatice, energia şi migraţia. Vor fi avute în vedere şi noile cerinţe generate de intrarea în vigoare a Tratatului de la Lisabona. Serviciile centrale însărcinate cu activităţi de sprijin şi coordonare nu vor primi noi posturi, cu excepţia unei consolidări limitate a serviciilor lingvistice şi de traducere. De asemenea, toate DG-urile şi serviciile vor trebui să îşi raţionalizeze activităţile interne de sprijin şi coordonare până la sfârşitul anului 2008.

3.1.3. Îmbunătăţirea cooperării interinstituţionale

Comisia a înregistrat progrese în reflecţia sa generală cu privire la fezabilitatea îmbunătăţirii cooperării interinstituţionale. Pe baza raportului solicitat de Parlamentul European[5], Comisia confirmă că structura celor trei birouri administrative permite transformarea acestora în organe interinstituţionale şi va examina opţiunile posibile în vederea prezentării unor propuneri adecvate care să implice, atunci când este posibil, birouri interinstituţionale sau alte forme de cooperare, precum acordurile privind nivelul serviciilor.

3.2. Modificări ale alocării resurselor financiare

3.2.1. Competitivitate pentru creştere şi locuri de muncă (rubrica 1a)

Pentru această subrubrică este planificată o creştere de 619 milioane EUR (5,8%), concentrată pe măsuri importante care contribuie la atingerea obiectivelor Strategiei de la Lisabona de competitivitate, creştere durabilă şi locuri de muncă, şi anume cel de-al 7-lea Program-cadru de cercetare şi dezvoltare tehnologică (631 milioane EUR), Programul de învăţare de-a lungul vieţii (63 milioane EUR) şi Programul de competitivitate şi inovare (CIP) (75 milioane EUR).

Decizia autorităţii bugetare de a finanţa GALILEO şi Institutul European de Tehnologie va fi pusă în aplicare prin realocarea, la subrubrica 1a, a 200 milioane EUR (2009-2013), inclusiv 50 milioane EUR provenind dintr-o reducere lineară a contribuţiei comunitare la agenţiile descentralizate. De asemenea, Comisia va efectua o evaluare temeinică a utilizării veniturilor disponibile alocate agenţiilor descentralizate şi va ajusta, în consecinţă, nivelul contribuţiei comunitare.

Propunerea de creare a două agenţii – Autoritatea europeană de reglementare a pieţei comunicaţiilor electronice şi Agenţia pentru cooperarea autorităţilor de reglementare din domeniul energiei – va avea un impact limitat asupra marjei disponibile în cadrul plafonului rubricii 1a. Această din urmă agenţie va fi finanţată prin reduceri corespunzătoare în alte acţiuni (în special acţiuni din sfera prerogativelor instituţionale) din cadrul domeniului de politică „transport şi energie” . Prima agenţie, care va fi creată în 2010, va fi finanţată printr-o realocare parţială în cadrul domeniului de politică „ societatea informaţională” şi, în parte, printr-o suplimentare de 37,5 milioane EUR pentru perioada 2009-2013.

Comisia propune continuarea acţiunii sale pregătitoare pentru serviciile operaţionale din cadrul Monitorizării Globale pentru Mediu şi Securitate (GMES). Cele 5 milioane EUR alocate acestor acţiuni de pregătire vor fi finanţate parţial din marjă (2 milioane EUR) şi parţial prin alocare internă de resurse (3 milioane EUR) în domeniul de politică a întreprinderilor.

Marja disponibilă rezultantă în cadrul plafonului de cheltuieli pentru 2009 se va ridica la 65 milioane EUR.

3.2.2. Coeziune pentru creştere şi locuri de muncă (rubrica 1b)

În conformitate cu programarea existentă, resursele financiare alocate coeziunii pentru creştere şi locuri de muncă vor fi majorate cu 1 538 milioane EUR, adică 3,3%, comparativ cu 2008. În urma adoptării programelor operaţionale şi stabilirii condiţiilor pentru gestionarea şi controlul eficient al acestora, Comisia se va concentra pe maximizarea impactului acestora cu privire la coeziune şi creştere economică.

3.2.3. Conservarea şi gestionarea resurselor naturale (rubrica 2)

Introducerea progresivă a ajutoarelor directe pentru agricultură va continua pentru statele membre care au aderat la Uniune în 2004, cu o creştere de la 50% la 60% din nivelul final. Pentru statele membre care au aderat în 2007, creşterea va fi de la 30% la 35%.

În urma adoptării majorităţii programelor de dezvoltare rurală în prima parte a anului 2008, în anul 2009 vor exista toate structurile necesare pentru punerea în aplicare adecvată a acestor programe. Vor fi alocate fonduri pentru creşterea competitivităţii agriculturii, îmbunătăţirea mediului în zonele rurale, ameliorarea calităţii vieţii şi diversificarea economiei în mediul rural.

Resursele alocate pentru LIFE+ vor creşte cu 5,6% în 2009.

Pentru politica maritimă, Comisia propune continuarea acţiunii sale pregătitoare (6 milioane EUR) prin realocarea resurselor disponibile în cadrul politicii pescuitului.

3.2.4. Libertate, securitate şi justiţie (rubrica 3a)

În 2009, se estimează o creştere globală a cheltuielilor de aproximativ 100 milioane EUR (16%). Frontierele externe, politica vizelor şi libera circulaţie a persoanelor (+18%), precum şi politicile comune de imigraţie şi azil (+18%) vor primi fonduri suplimentare.

Având în vedere creşterea nivelului subvenţiei pentru Agenţia FRONTEX adoptată de autoritatea bugetară în 2008 şi noile iniţiative care urmează să fie prezentate în 2008 (instituirea unui sistem european de supraveghere a frontierelor – Eurosur, instituirea unui sistem de intrare-ieşire şi măsuri de facilitare a călătoriilor la frontierele externe), Comisia propune o creştere de 30 milioane EUR în 2009. Acest nivel susţinut (70 milioane EUR anual) va fi menţinut de-a lungul perioadei 2010-2013.

Luând în considerare această creştere, precum şi economii de 20 milioane EUR pentru sisteme informatice pe scară largă (SIS II, VIS şi Eurodac) în 2009, marja disponibilă în cadrul plafonului rubricii 3a este de 29 milioane EUR.

3.2.5. Cetăţenie (rubrica 3b)

În conformitate cu programarea financiară, au fost alocate circa 630 milioane EUR pentru rubrica 3b, o creştere de 5,3%, care va permite o finanţare mai importantă pentru principalele acţiuni destinate cetăţenilor europeni, inclusiv sănătate publică, protecţia consumatorilor, protecţia civilă, programe culturale şi comunicare. Plafonul rubricii 3b este aproximativ la acelaşi nivel ca în 2007.

3.2.6. UE ca partener mondial (rubrica 4)

Proiecţia externă a politicilor interne, procesul de pace din Orientul Mijlociu şi punerea în aplicare a viitoarei soluţionări a statutului Kosovo vor rămâne priorităţi politice importante ale UE în 2009.

Evoluţiile politice recente (conferinţele de la Annapolis şi Paris) au lăsat să se întrevadă posibilitatea realizării de progrese spre încheierea unui acord de pace în Orientul Mijlociu într-o posibilitate. În 2009, Comisia va continua să pună în aplicare „strategia de acţiune a UE“ de construcţie statală pentru pace şi va urmări punerea în aplicare a planului bugetar şi de dezvoltare pe trei ani al autorităţii palestiniene. UE va contribui în mod semnificativ la PEGASE, mecanismul financiar destinat să înlocuiască mecanismul internaţional temporar, care (i) va furniza asistenţă pentru punerea în aplicare a planului palestinian de reformă şi dezvoltare şi (ii) va folosi diferite canale pentru a transfera asistenţa în mod transparent, direct către autoritatea palestiniană sau către beneficiari, în domeniile guvernanţei, dezvoltării sociale, dezvoltării economice şi a sectorului privat, precum şi în domeniul infrastructurii publice.

Consiliul European din 14 decembrie 2007 a subliniat că „ UE este gata să joace un rol de prim plan în consolidarea stabilităţii din regiune şi în punerea în aplicare a înţelegerii care va defini statutul viitor al Kosovo ”. Comisia va juca un rol major în utilizarea instrumentelor comunitare în sprijinul viitoarei misiuni civile internaţionale şi a misiunii PESA privind statul de drept, precum şi în stimularea reformelor necesare pentru adoptarea valorilor şi normelor europene. Sprijinul pentru soluţionarea statutului Kosovo şi ajutorul furnizat Kosovo în vederea îndeplinirii obligaţiilor viitoare ale acestuia legate de acordul de stabilizare şi asociere (ASA) vor necesita resurse financiare suplimentare.

Sumele planificate în prezent pentru Palestina şi Kosovo vor trebui suplimentate. Cu toate acestea, având în vedere că cerinţele exacte ale procesului de pace din Orientul Mijlociu şi cele privind Kosovo vor depinde de evoluţiile din lunile viitoare, Comisia intenţionează să îşi detalieze solicitările în proiectul preliminar de buget sau la o dată ulterioară în cadrul procedurii bugetare. În prezent, ambele priorităţi beneficiază de 1 537 milioane EUR pentru perioada 2007-2013 pentru Palestina şi 535 milioane EUR pentru Kosovo pentru perioada 2007-2011.

Cu excepţia misiunilor PESC în Kosovo, al căror cost exact pentru 2009 rămâne de evaluat, bugetul PESC, astfel cum a fost convenit în programarea financiară iniţială, va fi de 243 milioane EUR în 2009, crescând cu 43 milioane EUR comparativ cu proiectul preliminar de buget 2008.

Mai multe alte iniţiative din cadrul relaţiilor externe ale UE vor necesita fie o redefinire, fie resurse suplimentare. Acestea includ:

- noua strategie UE privind Asia Centrală, astfel cum a fost adoptată de Consiliul European din iunie 2007. Pentru a sprijini „iniţiative” specifice pentru cele cinci ţări cuprinse în strategie, Comisia propune ca ponderea sprijinului în perioada 2009-2013 să fie mai mare în perioada iniţială, prin alocarea a 15 milioane EUR în 2009 şi 25 milioane EUR în 2010. Aceste sume vor fi preluate din alocările corespunzătoare anilor 2012 şi 2013, menţinând astfel neschimbat bugetul de 690 milioane EUR prevăzut pentru perioada 2007-2013;

- Programul tematic pentru mediu şi gestionarea durabilă a resurselor naturale, inclusiv energia (ENRTP), în cadrul Instrumentului de cooperare pentru dezvoltare menit să consolideze Alianţa mondială împotriva schimbărilor climatice (GCCA) şi cofinanţarea parteneriatelor public/privat pentru transferurile de tehnologie în domeniul schimbărilor climatice. În conformitate cu foaia de parcurs de la Bali, o sumă suplimentară de 10 milioane EUR în 2009, care va creşte la 20 milioane EUR în 2013, se va adăuga alocărilor actuale efectuate în baza capitolului 21.04 „Mediul şi gestionarea durabilă a resurselor naturale, inclusiv energia”, rezultând o sumă totală de 934,5 milioane EUR pentru perioada 2007-2013.

Marja disponibilă în cadrul plafonului rubricii 4 este de circa 120 milioane EUR. Aceasta va fi necesară pentru a satisface necesităţile Palestinei şi Kosovo pe parcursul anului.

3.2.7. Rezumatul modificărilor pe rubrici din cadrul financiar

RUBRICI | 2009 | Proiecţie 2010-2013 |

Programare iniţială | Schimbări în SPA | Programare revizuită | Programare iniţială | Schimbări în SPA | Programare revizuită |

1a. Competitivitate pentru creştere şi locuri de muncă |

Plafon CF – subrubrica 1a | 11 272,0 | 11 272,0 | 55 011,0 | 55 011,0 |

Total subrubrica 1a | 11 205,0 | -1,5 | 11 203,5 | 54 367,4 | 41,0 | 54 408,4 |

Marjă | 67,0 | 68,5 | 643,6 | 602,6 |

3a. Libertate, securitate şi justiţie |

Plafon CF – rubrica 3a | 872,0 | 872,0 | 5 298,0 | 5 298,0 |

Total rubrica 3a | 829,8 | 12,8 | 842,6 | 5021,8 | 92,0 | 5113,8 |

Marjă | 42,2 | 29,4 | 276,2 | 184,2 |

4. UE ca partener mondial |

Plafon CF – rubrica 4 | 7 440,0 | 7 440,0 | 34 915,0 | 34 915,0 |

Total rubrica 4 | 7 292,1 | 25,0 | 7 317,1 | 33 894,4 | 45,0 | 33 939,4 |

Marjă | 147,9 | 122,9 | 1 020,6 | 975,6 |

ANEXĂ - Acţiuni-cheie pentru 2009

1. Creştere şi locuri de muncă Strategia de la Lisabona pentru creştere şi locuri de muncă Bilanţul anual al progreselor şi identificarea domeniilor viitoare de acţiune Propuneri legislative vizând reducerea sarcinii administrative, ca parte a programului de acţiune al Comisiei Comunicare privind dialogul social sectorial şi contribuţia acestuia la Strategia de la Lisabona Comunicare privind cercetarea şi inovarea TIC, însoţită de acţiuni pregătitoare Comunicare privind dialogul între universităţi şi întreprinderi Carte verde privind valorificarea potenţialului industriilor culturale şi creative Piaţa unică şi concurenţă Recomandare privind parteneriatele comune cu statele membre Monitorizarea mai sistematică şi integrată a celor mai importante pieţe de bunuri şi servicii, inclusiv anchetele sectoriale în domeniul concurenţei Alinierea legislaţiei sectoriale în domeniul pieţei interne pentru mărfuri la noul cadru legislativ (care urmează să fie adoptat de colegislatori în 2008) Realizarea unor progrese privind serviciile financiare cu amănuntul (credit ipotecar, mobilitatea conturilor bancare, punerea în aplicare a zonei unice de plăţi în euro, condiţionarea vânzării produselor şi alte practici neloiale, compensaţiile transfrontaliere între consumatori şi furnizorii de servicii financiare) Fiscalitate Eforturi privind strategia TVA reînnoită; pregătirea unor iniţiative privind constituirea de grupuri în materie de TVA şi privind regimul de TVA aplicabil autorităţilor publice Energie A doua analiză strategică privind energia, cu un plan de acţiune privind energia pentru 2010-2014 Extinderea observatorului energiei Transport Asigurarea punerii adecvate în aplicare a proiectului Galileo şi pregătirea unor aplicaţii viitoare Acţiuni consecutive Pachetului privind transportul ecologic din 2008 Acţiuni vizând dezvoltarea Programului de cercetare privind gestionarea traficului aerian în cerul unic european (SESAR) şi a sistemului european de gestionare a traficului feroviar (ERTMS) Modernizarea transportului pe căi navigabile interioare în cadrul programului de acţiune NAIADES Politica de coeziune Cel de-al şaselea raport intermediar privind coeziunea economică şi socială Raport privind efectele şi rezultatele programelor fondurilor structurale 2000-2006 2. Dezvoltare durabilă în Europa Strategia de dezvoltare durabilă Foaie de parcurs şi raport intermediar privind strategia de dezvoltare durabilă (concluziile Consiliului European din decembrie 2007) Strategia UE privind regiunea Mării Baltice Schimbările climatice Definirea poziţiei UE pentru conferinţa de la Copenhaga privind schimbările climatice care va avea loc în noiembrie 2009 Propuneri de reducere a emisiilor de gaze cu efect de seră provenind din transportul de mărfuri, inclusiv a emisiilor provenite de la nave Punerea în aplicare a sistemului revizuit de comercializare a emisiilor şi măsuri consecutive cărţii albe din 2008 privind adaptarea la efectele schimbărilor climatice Punerea în aplicare a planului de acţiune pentru eficienţă energetică, inclusiv a unei noi iniţiative privind etichetarea energetică a pneurilor, şi punerea în aplicare a măsurilor privind iluminatul casnic şi becurile cu incandescenţă Punerea în aplicare a noii legislaţii privind promovarea energiilor regenerabile şi a planului strategic privind tehnologiile energetice Biodiversitate şi resurse Punerea în aplicare a planului de acţiune privind biodiversitatea în lumina obiectivelor de biodiversitate 2010 Plan de acţiune privind utilizarea unor instrumente de piaţă în vederea atingerii obiectivelor privind mediul Spaţiul Sprijinirea trecerii progresive a serviciilor de Monitorizare Globală pentru Mediu şi Securitate (GMES) de la stadiul de cercetare la cel de funcţionare Politica maritimă integrată Plan de acţiune pentru realizarea reţelei europene de observare şi date marine Plan de acţiune pentru introducerea sistemelor „e-maritime” Sprijinirea dezvoltării unor sisteme electronice de supraveghere maritimă (Urmărire şi identificare cu rază lungă de acţiune – LRIT) de către Agenţia Europeană pentru Siguranţă Maritimă (EMSA) Reforma organizării comune a pieţei în sectorul produselor pescăreşti şi de acvacultură Agricultură Comunicare privind calitatea produselor agricole 3. Transformarea politicii comune de imigraţie în realitate Migraţia legală Adoptarea propunerilor privind intrarea şi şederea migranţilor legali, inclusiv directive sectoriale Acţiuni consecutive comunicării din 2008 privind imigrarea Gestionarea integrată a frontierelor externe Dezvoltarea FRONTEX Promovarea instituirii unui sistem european de supraveghere a frontierelor (Eurosur) Sprijinirea instituirii unui sistem de intrare-ieşire şi a unui program de înregistrare a călătorilor Lansarea mecanismului de evaluare Schengen Politica comună în domeniul vizelor Aducerea în stare de funcţionare a Sistemului de informaţii privind vizele Iniţierea unor acţiuni pregătitoare pentru o Iniţiativă europeană privind călătoriile Asigurarea punerii adecvate în aplicare a acordurilor de facilitare a vizelor şi încheierea unor noi acorduri cu alte ţări Sistemul european comun de azil Adoptarea celei de-a doua faze a Sistemului comun de azil Propuneri privind un birou european de asistenţă privind azilul 4. Cetăţenii pe primul plan Cetăţenie europeană şi drepturi fundamentale Măsuri consecutive comunicării privind protecţia consulară Carte verde privind legalizarea documentelor în UE Un spaţiu comun de justiţie Modernizarea Regulamentului Bruxelles I privind competenţa judiciară, recunoaşterea şi executarea hotărârilor în materie civilă şi comercială Comunicare privind poprirea asiguratorie a conturilor bancare Combaterea terorismului Comunicare privind ameninţările chimice, biologice, nucleare şi radiologice Plan de acţiune privind pregătirea pentru ameninţările biologice Plan de acţiune privind reducerea riscului radiologic / nuclear Încrederea şi protecţia consumatorilor Comunicare privind compensaţiile pentru consumatori Comunicare privind etichetarea în materie de bunăstare a animalelor Sănătate şi siguranţă Îmbunătăţirea siguranţei şi funcţionării aparatelor medicale pe piaţa unică Raport intermediar privind măsurile corespunzătoare riscurilor şi beneficiilor potenţiale ale nanomaterialor pentru sănătatea umană şi pentru mediul înconjurător Continuarea punerii în aplicare a regulamentului REACH, în special noile sisteme de autorizare şi limitare a substanţelor chimice cu grad mare de risc Protecţie civilă Iniţiativă de consolidare a capacităţilor de reacţie ale protecţiei civile Egalitate de şanse şi tineret Comunicare referitoare la metoda deschisă de coordonare privind tineretul Carte verde privind mobilitatea transfrontalieră a tinerilor Măsuri consecutive comunicării privind disparităţile salariale între femei şi bărbaţi 5. Europa ca partener mondial Extindere Realizarea de progrese în cadrul negocierilor de aderare cu Croaţia şi Turcia în conformitate cu concluziile Consiliului European Accelerarea Procesului de stabilizare şi asociere în Balcanii de Vest Punerea în aplicare a viitoarei înţelegeri privind statutul Kosovo. În cazul în care condiţiile sunt îndeplinite, pregătirea negocierii unui acord de stabilizare şi asociere Politica europeană de vecinătate şi Rusia Realizarea de progrese cu privire la un nou acord-cadru cu Rusia Încheierea negocierilor privind un acord consolidat cu Ucraina Iniţierea negocierilor unor noi acorduri cu Armenia, Azerbaidjan, Georgia şi Moldova Dezvoltarea relaţiilor cu Libia şi continuarea eforturilor de punere în aplicare a PEV cu Algeria şi Siria În cazul în care condiţiile sunt îndeplinite, eforturi pentru implicarea Belarus în PEV Continuarea eforturilor de asigurare a unor soluţii de durată în Orientul Mijlociu La nivel mondial După caz, punerea în aplicare a Acordului de dezvoltare Doha Adâncirea cooperării economice transatlantice prin Consiliul Economic Transatlantic (TEC) Încheierea negocierilor privind un nou acord de parteneriat şi cooperare cu China Finalizarea sau punerea în aplicare a acordurilor de liber-schimb cu Coreea şi Consiliul de cooperare al Golfului, precum şi continuarea negocierilor cu India şi ASEAN Continuarea şi, eventual, încheierea negocierilor privind acordurile de asociere cu Comunitatea Andină, America Centrală şi Mercosur Punerea în aplicare a Strategiei comune Africa/UE şi a primului plan de acţiune Comunicare privind inovarea, cercetarea, ştiinţa şi tehnologiile pentru dezvoltare Punerea în aplicare a acordurilor de parteneriat economic şi încheierea negocierilor pentru includerea tuturor ţărilor din Africa, zona Caraibelor şi Pacific (ACP) Punerea în aplicare a agendei privind eficacitatea ajutorului Cel de-al doilea raport privind politica în domeniul dezvoltării |

- [1] Programul legislativ şi de lucru al Comisiei pentru 2008, COM(2007) 640 final, 23.10.2007.

[2] COM (2007) 502 final, 5.9.2007.

[3] COM (2005) 573 final, 15.11.2005.

[4] „Planificarea şi optimizarea resurselor umane ale Comisiei pentru a răspunde priorităţilor EU” , [SEC(2007)530] din 24.4.2007.

[5] Raport privind cooperarea interinstituţională elaborat de administraţiile instituţiilor (Nota 9941 din 30.10.2007) ca răspuns la cererea exprimată de dl. Itälä, raportor pentru alte instituţii în procedura bugetară 2008 (raport A-0069/2007 din 29.3.2007).